15 Oktober: Moenie aan die stry gaan nie. – Jan van der Watt - www.bybelkennis.co.za
by Mitch Kalp · Published 15/10/2017 · Updated 13/10/2017
1 Tim 6:3-10 (fokus 6:3-5)
Eendag sit daar ‘n outjie voor ‘n bulhond en gesigte trek. “Waarom doen jy dit?” vra sy pa. “Hy’t eerste begin” kom die antwoord. Dikwels doen mense dinge uit onkunde omdat hulle nie weet nie. Dit gaan soms in die Christendom ook so. Ons trek gesigte vir mekaar en gaan dan aan die stry en baklei, en dis nie goed nie, sê Paulus.
Gesigte trek of ‘n gestryery onder Christene is meestal onnodig. Soos Paulus sê, dit kom nogal voor as iemand dink hy weet baie, maar eintlik weet hy niks (4). Nou wil hy die “niks” in ander se kele afdruk. Paulus praat nou nie van gesonde diskussie oor moeilike sake waaroor mense of kerke soms redeneer nie. Dit kom voor en ons moet met mekaar gesels om saam die waarheid te soek. Waaroor dit egter hier gaan is iemand wat balhorig aan die stry gaan en glad nie wil luister nie. Net hy is reg. Hy is soos ‘n bul in ‘n porseleinwinkel wat net voortstorm. Hy sal beledig, veroordeel, selfs slegsê in die proses. Al sit jy jou mooiste glimlag op, bly hy die lelikste gesigte trek.
Sulke stryers moet jy maar liewer vermy. Moenie eers na hulle luister nie (3) want dit gaan net jou siel versondig en jy gaan nêrens kom nie. Jy sal hulle maklik uitken: dit is mense met vreemde idees wat eintlik teen alles is wat jy al in die kerk gehoor het. Hulle sal beweer dat die kerk jou mislei het en die waarheid weggesteek het of jou nooit vertel het nie. Hulle (en miskien nog twee ander) het egter nou die waarheid na 2000 jaar ontdek wat vir die miljoene Christene oor die eeue verborge was… en hulle sal jou probeer oortuig jou saligheid hang daarvan af.
As jy al met sulke mense te doen gekry het, sal jy weet waarvan ek praat. As jy nog nie in so iemand vasgeloop het nie, kyk uit vir die tekens en as jy die gesigtrekkery sien, beweeg maar stilletjies maar doelgerig weg. Moenie aan die stry gaan nie. Daar is mooier dinge in die lewe om jou mee besig te hou as om na iemand anders se gesigtrekkery te kyk.
by Mitch Kalp · Published 12/06/2017 · Last modified 31/05/2017
by Mitch Kalp · Published 05/02/2017 · Last modified 27/01/2017